謝李商老伯仲見過
作者：釋德洪
朝代：宋

paragraphs: 破屋如馬廐，楚囚亦王尼。
名士連璧來，下馬氣吐霓。
論高玉屑鋸，意妙雞駭犀。
君看八尺姿，一尾抹萬蹄。
弟昆清淨妍，俱當籍金閨。
胡爲披白帢，作隊趨塵泥。
漏風駝止卧，跨海鶻方棲。
何時對陛下，道與稷卨齊。
功成歸脩水，春風雨一犁。
嗟余世不要，所至值澗溪。
願從諸郎游，日涉長灌畦。